Predkladacia správa

Predložený Návrh záverečného účtu kapitoly 22 - Ministerstvo práce, sociálnych vecí a rodiny SR bol vypracovaný v súlade so Smernicou Ministerstva financií SR zo dňa 14. decembra 2005 na vypracovanie návrhov záverečných účtov rozpočtových kapitol, štátnych fondov a na vypracovanie návrhu záverečného účtu verejnej správy za rok 2005 číslo MF/29599/2005-312. Obsahuje hodnotenie výsledkov rozpočtového hospodárenia ústredného orgánu, rozpočtových a príspevkových organizácií v jeho pôsobnosti a Platobnej jednotky ESF za rok 2005.

Príjmy kapitoly boli plnené v sume 2 386 098 tis. Sk (134,7 %), v medziročnom porovnaní vzrástli o 1 440 665 tis. Sk (index 252,4). Rozhodujúcu časť rozpočtovaných príjmov predstavujú príjmy z rozpočtu EÚ (78,7 %), ktoré boli plnené v sume 1 673 296 tis. Sk a medziročne vzrástli o 1 585 060 tis. Sk. Príjmy ŠR boli plnené v sume 678 683 tis. Sk (179,7 %) a v porovnaní s minulým rokom boli o 150,9 mil. Sk nižšie (index 81,8). Záväzný ukazovateľ prekročili všetky organizácie kapitoly. 

Výdavky kapitoly vrátane prostriedkov z rozpočtu EÚ boli čerpané v sume 43 367 201 tis. Sk (92,9 %), v medziročnom porovnaní vzrástli o 6,3 %. Prostriedky z rozpočtu EÚ boli čerpané v sume 1 476 094 tis. Sk (98,6 %), čo medziročne predstavuje nárast o 1 182 014 tis. Sk (index 501,9). Výdavky na spolufinacovanie zo ŠR predstavujú 258 358 tis. Sk (99,6 %) a medziročne vzrástli o 176 511 tis. Sk (index 315,7). 

V rámci čerpaných výdavkov predstavujú bežné transfery 86,7 % (37 583 626 tis. Sk), ktoré boli vo vzťahu k upravenému rozpočtu čerpané na 92,1 %. V porovnaní s minulým rokom vzrástli o 2 842 745 tis. Sk (index 108,2). V štruktúre zdrojov predstavuje čerpanie zo štátneho rozpočtu 95,6 % (35 921 809 tis. Sk),  z rozpočtu EÚ 3,8 % (1 418 532 tis. Sk) a na spolufinancovanie zo ŠR 0,6 % (243 235 tis. Sk).

Kapitálové výdavky boli vynaložené v sume 582 929 tis. Sk (99,7 %), v medziročnom porovnaní boli nižšie o 85 650 tis. Sk (index 87,2). Z uvedenej sumy prostriedky z rozpočtu EÚ boli čerpané v sume 3 112 tis. Sk (100,0 %) a výdavky na spolufinancovanie zo ŠR v sume 1 518 tis. Sk (100,0 %). 

V rozpočte kapitoly boli rozpísané účelové prostriedky v sume 38 137 127 tis. Sk, po úprave rozpočtu 37 307 018 tis. Sk,  čerpané vo výške 34 274 746 tis. Sk (91,9 %).

Rozhodujúce úlohy  kapitoly boli zabezpečené pri dodržaní záväzných ukazovateľov určených na rok 2005. 

Predložený materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.